পার্বত্য চট্টগ্রাম জেলা সৃষ্টির পরও এখানে দীর্ঘ একশ বছর পর্যন্ত শিক্ষার উন্নয়নে কোন কার্যক্রম গ্রহণ করা হয়নি। সে থেকে বর্তমান সময় পর্যন্ত বিভিন্ন পট পরিবর্তনের মাধ্যমে দীর্ঘ সময় পার হলেও একশ বছরের পশ্চাৎপদতা শিক্ষা উন্নয়নের ক্ষেত্রে পার্বত্য চট্টগ্রামকে এখনও পিছু টানছে। সমাজ-সভ্যতার উন্নয়নে পারস্পরিক সম্পর্কযুক্ত প্রতিটি ক্ষেত্রে ক্রমবির্তনের একটি ধরা চলে আসছে আদি যুগ থেকে। শিক্ষা এর মধ্যে অন্যতম ক্ষেত্র। অথচ দিগন্ত বিস্তৃত নীলাকাশের চাঁদোয়ায় গভীর অরণ্য আচ্ছাদিত উচুঁ-নীচু অসংখ্য পাহাড়ে বসবাসরত আদিবাসী জনগোষ্ঠি দীর্ঘ সময় শিক্ষার আলো থেকে একেবারেই বঞ্চিত চিল। ১৯৬০ সাল পর্যন্ত শিক্ষা বিস্তারে নেয়া হয়নি বিশেষ কোন পরিকল্পনা, পরিচালিত হয়নি তেমন বিশেষ কোন কার্যক্রম, গড়ে উঠেনি তেমন কোন প্রাতিষ্ঠানিক অবকাঠামো। তবে দেশের বিভিন্ন ঐতিহাসিক ও রাজনৈতিক পট পরিবর্তনের ধারাবাহিকতায় এখানকার শিক্ষাক্ষেত্রেও সাধিত হয়েছে ইতিবাচক পরিবর্তন।